Randulinas e hirundellas

Randulina stgira (Foto: Andreas Trepte, www.photo-natur.net / CC BY-SA 2.5)

Las randulinas u hirundellas han gì in curius destin en la nomenclatura rumantscha. Pertge n’han ellas betg, enconuschentas sco ch’ellas èn, in sulet num communabel rumantsch? Tge èsi capità ch’ins ha stuì recurrer al franzos hirondelle per bandischar ils nums da derivanza tudestga schualma en Surselva e scalma en Surmeir? La hirundella sursilvana n’è betg veglia. L’emprima attestaziun datescha dal 1877 e cumpara en il cudesch d’instrucziun da Bühler; Muoth ha lura reprendì il num en sia traducziun da l’Eberhard dal 1882. En il cudesch da scola per la 5avla classa dal 1899 han ins empruvà – senza success – d’introducir il pled ladin rondinella, rundinella, attestà gia tar Champell e documentà per Tschlin anc l’entschatta dal 20avel tschientaner. Quest num han ins anc salvà en l’ediziun dal 1926. Suenter è el vegnì eliminà.

Il num schualma/sclama vegn betg directamain dal tudestg Schwalbe, mabain da la varianta dialectala Schwalm.

En l’Engiadina è la randulina il num il pli derasà, spezialmain en Engiadin’Ota. Il pled deriva da la furma diminutiva hirundellina, documentada en differents texts dal 17avel tschientaner (p.ex. en Vulpius, Psalms 1666; Bibla da Scuol 1678). El va enavos sin il latin HIRÚNDO, HIRÚNDINE. La medema basa ha er la ronsla da Surmeir (Tinizong, Rona, Murmarera, Beiva).

D’origin tut different èn la güzella da Samignun, Tschlin, Strada e Ramosch e l’utschella, derasada en l’Engiadina Bassa. La güzella è probabel il resultat d’ina cruschada d’utschella cun güz, agüz ‹giz› che sa referescha forsa a la furma gizza da las alas.

Co èsi stà pussaivel da duvrar il pled general utschella per denominar ina spezia precisa d’utschè? La resposta dat probabel il num utschella da Nossadonna, documentà per Tschlin, Ardez e Guarda l’entschatta dal 20avel tschientaner. Il num designava cartaivlamain la randulina cun il puppen alv u randulina clera (Mehlschwalbe), numnada per l’emprima giada en in numer dal Fögl ladin da l’onn 1860 randulina da pensla. Cun il temp han ins alura laschà davent l’attribut da Nossadonna, che sa referiva forsa a la cumparsa nair-alva da l’utschè.

Pli baud quintavan ins er il randurel (Mauersegler) tar las randulinas. Ins numnava quel utschella naira, randulina naira, schualma nera. In num derasà era sbir, spir, emprestà dal tudestg Spier (ch’il pievel fa derivar dal clom da l’utschè). Il randurel è dal reminent in emprest nov dal talian. La basa è er qua il latin HIRUNDO. Il biolog ladin Steivan Brunies aveva proponì per l’utschè il num derdel da crap (probabel ina varianta dal talian dardo) u craper, in derivat da crap per motiv che l’utschè cua gugent en rusnas e sfessas da mirs.

La dumonda pertge che sulet il ladin ha vegls pleds rumantschs per la randulina n’è fin oz betg anc respundida.

Fuffadutg, sachbadach e quitsquilat

Quacra (Foto: PhiJu / CC BY-SA 3.0)

Las trais expressiuns en il titel n’èn betg chinais. I sa tracta da trais nums d’utschels en vegl e bun rumantsch.

En il Grischun vivan ca. 140 spezias d’utschels. Nus enconuschain per regla be paucs da quels. I dovra in interess spezial per enconuscher dapli. Per exempel l’interess dal chatschader. Quel sa, tge utschels ch’el dastga sajettar. El vegn a savair distinguer las differentas spezias da giaglinas selvadias, ils corvs, las giazlas (hazlas) e las sgragias (sgagias). Bler dapli na sto er el betg savair. Quai para d’esser stà uschia er en temps passads.

Da qua derivi che quasi be ils utschels gronds ed ils pli derasads avevan nums rumantschs, e quests variavan d’ina regiun a l’autra. Dals utschels pitschens faschev’ins pauca attenziun. Anc en il 18avel tschientaner quintavan ins ils avieuls tranter ils utschels. Per survegnir in num, stuevan ils pitschens far impressiun: per exempel ils paslers cun lur engurdientscha, las merlotschas cun lur chant.

A quella spezia appartegnan er il fuffadutg, enconuschent a Rabius, Surrein ed en la Val Medel, il sachbadach da Vnà ed il quitsquilat, documentà en la gasetta ladina Il Progress dal 1882. Il fuffadutg è schizunt entrà en ina poesia sursilvana, ‹La crotscha exponida› (Il Glogn 1929, 76):

E quels ch’an fatg l’avira

Tschancunan ual e dutg,

La fuigia da notg stgira,

Mo viu ha’l fuffadutg.

En realitad sa tracti da trais nums populars per in sulet utschè ch’era pli baud fitg derasà er en il Grischun. El vegniva tar nus il matg e bandunava nossas cuntradas il settember. Ses abitadi preferì eran ils ers da graun. L’utschè, ch’appartegna a la spezia da las giaglinas selvadias, era talmain enconuschent e tschertgà sco selvaschina ch’el ha anc auters nums rumantschs fitg vegls. Il pli derasà e popular è quacra.

Gia il cronist e litterat Duri Champel enconuscha il num, ed er la Bibla da Scuol dal 1678 raquinta che ün vent transportet quaccras naun dal mar (Exodus 16,13). Variantas localas da quacra èn quaca (Ardez), quaqua (Müstair), quacara (Scharans, Surrein), quaucra (Razén) e quacla (Panaduz).

Gia en il 16avel tschientaner è quest num vegnì concurrenzà en Engiadina ed en Surmeir da quaglia. En Engiadina è questa concurrenza stada uschè ferma ch’il num quacra n’è praticamain betg enconuschent oz pli. A l’entschatta da noss tschientaner savevan ins dentant anc a Tschlin, Ardez e Guarda, tge che l’expressiun vender quacras vuleva dir, numnadamain ‹susdar›.

Danunder derivan uss quels tschintg nums uschè differents per l’utschè ch’ins numna per tudestg Wachtel? I para bunamain nunpussaivel, ma en vardad derivan els tuts dal chant da l’utschè!

Tuts tschintg èn emprovas d’imitar il chant caracteristic che sa cumpona da trais tuns successivs cun in accent ferm sin l’emprim e sin il terz tun. Exprimì cun la silba ‹ta› tuna quai circa: ‹táa-tatá›. La fantasia creativa rumantscha fa or da quests trais tuns in ‹fúf-fadútg›, in ‹sách-badách› ed in ‹quít-squilát›, e gia avain nus trais bellezza nums per la pitschna giaglina selvadia.

E danunder deriva il num quacra? La varianta la pli veglia era ‹quá-cará›, documentada per Scharans e Surrein. Ina variaziun da ‹quá-cará› è ‹quáculá› ch’ha dà quacla e da qua il talian quaglia ed il franzos caille.

La fantasia poetica metta il ritmus da la quacra schizunt en poesia. Da Giachen Caspar Muoth enconuschain nus la chanzun ‹Il cont della quacra›, translatada d’in text tudestg. Qua l’emprima strofa per illustraziun (l’imitaziun dal clom da la quacra è scritta cursiv):

Teidla sils suns amureivels cheu vi!

Tema Diu! pretga la quacra tudi;

Sesa sils costs dil giaraun en verdur

Cloma admonent il surpriu auditur:

Tegn po car! nies buntadeivel Signur!

Titabès e tschetschaperas

Maset grond (Foto: Sławek Staszczuk / CC BY-SA 3.0)

Mintga utschè ha ses clom individual. Pli cumplitgà ch’in clom u in chant è e pli difficil ch’igl è d’imitar quel. Gnanc il cot vegn da chantar dapertut tuttina. En terra rumantscha chanta el per ordinari ‹kikeriki›, en Frantscha fa el ‹cocorico›. Nums d’utschels che derivan da l’imitaziun dal clom sa basan quasi adina sin cloms simpels dad in, dus u trais tuns.

Sper la quacra (cun sias variantas imitativas fuffadutg, sachbadach, quitsquilat) datti anc ina retscha d’utschels cun nums onomatopoetics, sco ins numna en la scienza linguistica la creaziun da pleds ch’imiteschan ils suns. In num ch’imitescha il clom d’in tun sulet è il quac. Imitaziuns da cloms da dus tuns chattain nus en il num dal cucu ed en quel da l’uhu che vegn numnà en Sutselva e Surmeir puhù, en Surmeir er pugiù. Dal reminent èn er il piv sursilvan ed il püf ladin nums d’origin imitativ. Els van enavos sin il latin BUBO ch’è in pled onomatopoetic per la tschuetta.

Pli giuven è il titabè da Ladir e Tujetsch. Ins na sa betg exact, sch’el caracterisescha la tschuetta da guaud(Waldkauz) u plitost il chavret (Ziegenmelker, Nachtschwalbe) che vegn numnà cun nums populars interessants: bèbè en Surmeir, beberebe a Mulegns, berabebe a Murmarera, sibabebe a Lantsch.

Per motiv da ses beschlar sco las chauras numn’ins il chavret (pled oriund da la Val Müstair) a Vna er chavrarol, a Champfer bech pignoula, a Duvin buchet. Dals nums chavra da god (Engiadina), caura digl uaul (Surselva), tgora da notg (Sutselva), cauracorn (Surselva), chavrer, utschè chavrer (Engiadina), curer salvadi (Sutselva), tgavrer olt (Schons) na san ins betg cun precisiun, sch’els valan per la tschuetta da guaud u per il chavret ni per omadus. Las expressiuns tettacauras (Surselva) ed utschella da not (Engiadina) èn simplas translaziuns dals nums tudestgs Ziegenmelker e Nachtschwalbe.

In utschè che sa fa udir gia baud tar nus la primavaira cun ses zipzap nunconfundibel è il Zilpzalp ch’ils amaturs rumantschs d’utschels numnan er fegliarel da saleschs.

Tge utschè pudess esser il tschetschapera? Il num derasà en Surselva e documentà en la Val Müstair en la furma chicapera, n’ha da far directamain nagut cun tschitschar péra (sursilvan per ‹paira›), mabain imitescha il zizipi dal maset grond che vegn numnà a Sevgein simplamain il tschitschipi ed en Engiadina er il cicagnè (sper las expressiuns pli derasadas da parüschla e tschingalegra). Ozendi ha il maset reducì ses clom sin dus tuns. Las raschuns èn misteriusas.

In enconuschider d’utschels sa immediat tgi ch’è il didelit da la Val Müstair. Igl è il chardelin, numnà per tudestg Distelfink u Stieglitz, quai ch’è medemamain in num onomatopoetic. Pli difficils d’identifitgar èn il tüin u il zizi ed il pitpit u pivet. Ils emprims dus denomineschan il fegliarel musicant (Fitislaubsänger), il pitpit è il num per il pivet da guaud che n’è betg in pitschen piv (Uhu), mabain in num per l’utschè ch’il tudestg numna Pieper.

Il bulbapuf è in utschè ch’ins vesa ed auda deplorablamain mo pli fitg darar en nossas cuntrada. Igl è in vegl num imitativ ladin per l’utschè ch’ins numna uschiglio cot da matg ni gialet da mai (Eb.) per tudestg Wiedehopf e per latin UPUPA, perquai che ses clom tunava per ureglias latinas sco up-up. Il spagnol popular numna l’utschè er poco a poco (‹pauc a pauc›).

Co chanta la tscharlonda?

Lodola (Foto: David Iliff / CC BY-SA 3.0)

Or da la descripziun da l’utschè en la ‹Canzun dils utschels›, scritta l’onn 1762 en l’idiom da Schons (publitgada en las Annalas 3, 310ss.) daventi spert cler, era per quel ch’enconuscha mal ils utschels, da tge utschè ch’i sa tracta:

Er la tscharlonda sgola egl ault

A conta bein, pilvèr

Nella verda, bella prada, cur ei fa cauld,

Cunfortla ilg pardèr.

La saulza bi cantonde,

Ch’in strusch la po vèr pli.

La tscharlonda sa esser be la lodola, numnada en ladin er lódula u laudinella. Il num ch’è documentà be per quest text, sto esser stà ina giada bler pli derasà. Quai mussa in vegl gieu da Nadal ladin dal 16avel tschientaner, en il qual il «Trummenschlager» di al bandierel:

Sar bandirel, hoatz m’eis gnieu avaunt,

Cha mieu tamboarl he sü standieu.

El suna sco üna giarlanda.

La giarlanda, ch’è medemamain documentada be en quest text, e la tscharlonda èn senza dubi il medem utschè. Il num stat en connex cun il talian calandra e va enavos sin il grec CALANDRA. La midada da calandra sin chalandra è regulara; il barat dal r (da chalandra sin charlanda) pon ins observar er en auters pleds rumantschs. A la famiglia da CALANDRA appartegna er la chalendrina da la Val Müstair.

I n’è betg pussaivel da decider, sche quests emprims dus pleds èn ils pli vegls nums rumantschs per l’utschè. Gia en il 16avel tschientaner èn documentads ils nums ladins laudinella, lodinella, ludinella. Quels van enavos sin il latin ALAUDULA, ina furma diminutiva dal celtolatin ALAUDA ‹lodola da la cresta›. A la *laudula primitiva han ils Ladins agiuntà la finiziun diminutiva -ella e fatg ina *laudulella ch’ha dà per dissimulaziun *laudunella e lura laudinella. Ils nums actuals lódola, lódula (Engiadina) e lodóla (Surselva, Surmeir), che van medemamain enavos sin ALAUDULA, èn vegnids emprestads or dal talian pir en il 19avel tschientaner. Il vocabulari talian-rumantsch dal chaputschin Flaminio da Sale, publitgà l’onn 1729, dat per il talian lodola en la rubrica sursilvana la furma pseudolatina alaudes ed en la rubrica surmirana il tudestg lerg. La furma lerch cumpara er en il cudesch da chanzuns da Mattli Conrad dal 1784 ed en ses cudesch da scola dal 1826. En il cudesch da scola sursilvan dal 1836 è la lodola documentada per l’emprima giada. Il num relativamain giuven è vegnì modifitgà en la bucca dal pievel. Stierva numna la lodola dola, Donat idóla, Sur e Savognin odóla. Placi Condrau numna ella en ses cudesch da scola dal 1857 loda.

In bel num ha Domat: la tschintschiera ‹quella che tschantscha, baterla›. I n’è betg pli pussaivel d’eruir, sch’ils trais nums principals tscharlonda/giarlanda, laudinella e lodola vegnivan duvrads oriundamain per differenziar las spezias u sch’els eran expressiuns generalas. La chaplüda da Zernez è la lodola da la cresta. Il loduin ed il türl èn emprest ladins dal talian per dar in num a la lodola da guaud (Lullula arborea, tud. Heidelerche).

Ed uss: co chanta la tscharlonda? La meglra resposta survegnis vus, faschond in’excursiun questa primavaira tras prads e pradas, pertge che la tscharlonda viva anc adina tar nus. Per ventira!

Parfinchels e masets

Fringhel (Foto: Andreas Trepte, www.photo-natur.net / CC BY-SA 3.0)

Il fringhel u parfinchel sco ch’el vegn numnà en Surselva, l’utschè ch’ins numna per tudestg Buchfink, è in dals utschels che para d’avair stuì spetgar ditg sin in num en terra rumantscha. In vair num rumantsch n’ha el mai survegnì. Ins è stà cuntent d’emprestar dals vischins. Il num pli derasà en l’entira Rumantschia n’era ni fringhel ni franghel, ni finchel ni parfinchel, mabain il simpel finc tudestg. Quel è documentà per l’emprima giada en la ‹Canzun dils utschels› dal 1762 sco fenc, sper parfenchel, parfinchel che deriva dal tudestg Buchfink. Il finc era er enconuschent ordaifer il Grischun en ils dialects da l’Italia dal Nord (trentin, furlan e venezian).

Oz è el praticamain svanì, entant ch’il parfinchel è restà il sulet num sursilvan per l’utschè, malgrà ch’il vocabulari da Carigiet (dal 1882) propona in’atgna creaziun, la fringella (dal latin FRINGILLA). L’Engiadina e savens er il Surmeir sa volvan, sco tantas giadas en lur istorgia linguistica, er questa giada vers il sid. Il fringuél documentà per Sent, Ardez e Müstair, il franguell da Champell, il fránghel surmiran e la frangla da Tinizong vegnan si da l’Italia. Els derivan tuts dal latin FRINGILLA. Il num interessant è il puter squinz, documentà a Fex (skinz) ed a Schlarigna (squign) e gia tar Champell (schquiss). I n’è betg segir, sch’i sa tracta dal fringhel ordinari (Buchfink) u dal fringhel da naiv (Schneefink). Il pled è fitg probabel importà da l’Italia ch’enconuscha las expressiuns schinsòn, schinsòun, schinzòn per il fringhel ordinari. Dus nums indigens èn il fich da Sta. Maria ed il füchfüch da Puntraschigna. Els imiteschan il clom da l’utschè.

Er il maset (tud. Kohlmeise) n’ha betg gì in meglier destin en la nomenclatura rumantscha. Il vallader parüschla para dad esser in vegl pled indigen. L’emprima attestaziun datescha dentant pir da la fin dal 19avel tschientaner (piruschla en Il Progress dal 1882). Il num è emprestà dal venezian parúsciola, parísciula, che duess derivar dal latin PARRA, PARRUS ‹Fink, Meise›. Il pled sto esser stà pauc derasà, damai che l’Engiadin’Ota surprenda il talian tschingalegra, ch’è ina cumposiziun da cincia + allegra. L’emprima attestaziun ladina datescha dal 1868. Ma gia la ‹Canzun dils utschels› dal 1762, che deriva da Schons, enconuscha la cingaillegra sper il spiegelmais.

Betg fitg vegls èn er ils nums surmirans sbrenzla, sbrenzligna (documentads per l’emprima giada en il ‹Codesch da lectura per classas superiouras›, redigì dad Andrea Steier e publitgà l’onn 1929, lura er nudada per Tarasp sco sbrinzlina l’onn 1958) e la sparansigna da Casti ed Alvaschagn. Ellas vegnan tuttas dal sid. A Vincenza numnan ins l’utschè spérenzola, a Brescia speransína. Ils nums han pia da far nagut cun sbrinzla ‹Funke›. La zensla da Tinizong è probabel vegnida sbagliada cun il zisli, zinsli e zinzel, furmas documentadas en Surmeir e Surselva per il zaisch d’ogna (Erlenzeisig).

Il maset sursilvan è ina creaziun da cudeschs fitg giuvna. Il correspundent da Surcasti per il Dicziunari Rumantsch remartga l’onn 1926: «Maset vegn mai duvraus tier nus en discuors ed ei in num pauc enconuschent. Tier nus special numnan ins quei utschi schiglioc tschetschapera che vegn bein da siu tschi-tschi-pi ch’el fa en siu cantar.» Il num popular è pia senza dubi tschetschapera, ch’è er documentà sco chicapera per la Val Müstair. Il maset cumpara, tenor il material dal DRG, l’emprima giada en il cudesch da scola sursilvan per la 5avla classa, edì l’onn 1899. La derasaziun actuala è d’attribuir als cudeschs da scola. L’origin è cler, la basa furma il tudestg svizzer Meis, Meisli. La medem’expressiun, dentant en la varianta tirolaisa è da chattar en ils nums jauers mos, mosel, mosin. In auter num popular probabel bain derasà era calger. El è attestà per Surmeir, ma cumpara gia l’onn 1857 en il cudesch da leger da Placi Condrau. Il num deriva dal cumportament da l’utschè che marcla cun ses bec sin ils sems ch’el vul avrir sco in chalger che pitga ses tgirom. Il num da glemarezgias, che fa endament il clom dal maset, è probabel ina creaziun persunala da pader Alexander Lozza.

Dal reminent na vegniva il pled parfinchel betg duvrà exclusivamain per il Buchfink. L’autur Placi Condrau dovra quel cleramain cun la significaziun da ‹maset› en ses cudesch da scola menziunà. Quest dilemma resorta gia da la ‹Canzun dils utschels› che fa las classificaziuns suandantas: Ilg parfincel, Ilg parfencel d’autra sort, Il parfencel chietschen, il parfencel cotschen d’autra sort. Ina terminologia confusa e praticamain nunduvrabla!

Pertge han fringhels e masets uschè paucs nums propi rumantschs? Perquai che l’interess per ils utschellins n’è probabel mai stada in’occupaziun fitg populara.

Ballarinas, ballatgils e ballacuas

Ballacua (Foto: Andreas Trepte, www.photo-natur.net / CC BY-SA 2.5)

Nagina tema! Nus na discurrin betg dal persunal d’in local da notg, ni da sautunzas surmanadras ni da dubius utschels da la notg. Nus discurrin anc adina dals nums dals utschels.

Ina gronda part da quels, spezialmain ils nums populars, sa laschan divider en pliras categorias tenor ils motivs da denominaziun: nums che sa basan sin il clom da l’utschè, sco quitsquilat (Wachtel) u tschetschapéra (Kohlmeise), nums che caracteriseschan la cumparsa, sco puppencotschen (Rotkehlchen), nums ch’inditgeschan in cumportament specific u la vivonda preferida u supponida e nums che defineschan l’abitadi u il lieu nua ch’ins observa l’utschè il pli savens.

A la terza categoria appartegna ina retscha da nums rumantschs interessants: D’ina vart nums simpels sco calger, in num surmiran per il maset (Meise), ma attestà gia l’onn 1857 en il cudesch da leger da Placi Condrau (il num deriva dal cumportament da l’utschè che marcla cun ses bec sin ils sems ch’el vul avrir, sco in chalger che pitga ses tgirom), da l’autra vart nums cumponids d’in tschep verbal e d’in substantiv. Il num il pli enconuschent ed il pli derasà per quest tip da furmaziun è il pitgalain. Suenter quest muster han ils terminologs rumantschs stgaffì il pitgacocs (Kernbeisser), il pitgacrap (Steinschmätzer), il pitgamirs (Mauerläufer), il pichasassa (Steinschmätzer), il pitgascorsa (Baumläufer), il pichasem (Kernbeisser) ed il pitgaspina (Würger).

Nums populars da quest tip existan per l’utschè grisch nair ch’ins numna per tudestg Bachstelze. Caracteristic è ses ballantschar cun la cua ch’ha dà ils nums ballacua e ballatgil en Surselva e Grischun Central, squassacua e tremblacua en l’Engiadina. Interessant en quest connex è la cumposiziun cuntraria, cuatrembla, documentada tar Champell.

L’utschè porta er il num simpel ballontscha en differents lieus da la Sur- e Sutselva; a Vrin ed a Surrein al numnan ins utschi dalla cua ballontscha, a Murmarera la ballarina. Il medem motiv da la cua che trembla cuntegnan er la zotla (documentada per l’emprima giada l’onn 1770) e la pazotla da Sta. Maria.

Denominaziuns cun auters motivs èn muongin ‹pitschen pader› (Müstair), nudang (Rona), cualiunga (Breil), custretta ‹cua stretga› (Eb., 1868), aguaröla ‹quella che viva sper l’aua› (Eb., 16avel tschientaner). Cura ch’ins vesia ballontschas, saja quai in segn da malaura. Perquai porta ella er il num utschè da la naiv. L’autur da la ‹Canzun dils utschels› da 1762 s’imaginescha che la ballontscha saja ina dirigenta:

... la ballontscha,

Cur contan ils utschels,

Cun sia lingia a lontscha,

Ilg tact la dat a quels.

Bels nums significativs ha er il falcun che sa star eri en l’aria cun sbatter las alas, numnà per tudestg Rüttelfalke, Turmfalke, e ch’ins po gia puspè observar pli savens. El sa cloma en differents vitgs dal Grischun rumantsch battalaura, en Surmeir feila l’ora (‹quel che fila l’aura›), en l’Engiadina filadè (‹roda da filar›).

Caracteristica è er la denominaziun crivel, cribel (‹Sieb›), derasada en blers lieus dal Grischun rumantsch e documentada gia en il 16avel tschientaner. Er il crivel annunzia malaura. A Tschlin schevan ins: «Il cribel cribla (= annunzia) la plövgia», ed a Scharans cartevan ins: «Cur ch’il crivel sgola bass veani por’ora». Ils nums falcun brün, falcun da tuors, falcun dil clutger, ch’ins entaupa en la litteratura, èn creaziuns banalas d’auturs che n’enconuschan betg ils bels nums populars. Ina creaziun populara è dentant il givlanotg, enconuschent a Mon e Casti. I sa tracta d’in num per il piv grond (Uhu).

A Vrin ed a Lumbrein numnan ins il pasler il magliapul. Auters magliaders pli ‹elitars› èn il magliafurmeilas u furmalet (= furmeila + -et) (Wendehals), er numnà volvatgau u turnacol, il magliavieuls (Bienenfresser) ed il magliasiarps (cicogna); a questa categoria appartegnan er il sgnappamustgas (Schnäpper) ed il clappamürs (Mäusebussard).

Denominaziuns simplas che partan dal cumportament da l’utschè èn bojer (Würger), rampchin (Baumläufer), grampign, sgraflin, rampinel (Mauerläufer), smultign (Kleiber), plombin, plombina, sfunsella (Taucher), smatget (Kernbeisser). Questas ultimas èn dentant creaziuns da cudeschs pli u main bain reussidas.

Il retg dals utschels – grond sco in polesch!

Poleschet (Foto: Joefrei / CC BY-SA 3.0)

A Casti devi in utschè che vegniva numnà igl retg digls utscheals. L’utschè exista anc oz, ma il num vegn ad esser ì a perder. L’idea ch’i sa tractava da l’evla che fa ses rudels aut en l’aria vegn immediat, ma ella è sbagliada. Da Sevgein avain nus infurmaziuns exactas: «Il polischet ei il retg dils utschals». Quest’idea è cuntegnida en il num raiet da Tschierv, raïn da Müstair ed en il tudestg Zaunkönig, en il franzos roitelet ed en il spagnol reyezuelo. Gia la ‹Canzun dils utschels› da 1762, da la quala nus avain gia udì differentas giadas en quest lieu, al titulescha da retg («ilg polisch, ilg reg dils utschels»).

Ma la gronda part dals nums rumantschs na resplenda betg blera regularitad, il cuntrari. En grondas parts da la Surselva e dal Grischun Central numnan ins l’utschè simplamain polesch u utschè polesch, u pli frequentamain poleschet, resp. polischet/polschet sco a Fex e Sta. Maria, en quasi l’entira Engiadina polschin u polaschin. Il motiv da la denominaziun è la cumparsa da l’utschè che n’è betg bler pli gronda che quella d’in polesch. Ina varianta forsa umoristica da polesch è il tschetschapolisch da Lumneins (Zignau).

La pitschnezza da l’utschè ha er schendrà ils bels nums ladins nusch, nuschin, nuschina, documentads a Tschlin, Scuol, La Punt e Schlarigna. In num charin che sa basa sin il medem motiv da denominaziun è la brümbla (‹Pflaume›), attestada dal vocabulari da Pallioppi. A Samagnun enconuschevan ins l’expressiun la ghirbla. L’origin dal pled n’è betg enconuschent. Forsa sa basa el sin il tudestg Wirbel, ch’ha dà il sursilvan uerbel (‹agil, viv›), e signifitgescha l’‹agila›, quai che sa cunfaschess bain cun il cumportament da l’utschè che viva spezialmain en il chagliom bass e siglia instancablamain d’in rom a l’auter. Quai è er la raschun pertge ch’el ha survegnì il num utschi dalla roma ad Alvaschagn.

Danunder vegn il zúnschlìfarle da Domat? Dal tudestg svizzer Zunschlüpferli (= Zaunschlüfper), in num derasà per Zaunkönig. Il num tudestg Zaunkönig ha in’istorgia interessanta. El è ina cruschada dal tudestg medieval zunslüpfel (= Zaunschlüpfer) cul tudestg medieval küniclin (= Königlein) ch’è ina translaziun verbala dal num latin da l’utschè REGULUS ‹il pitschen retg›. Il motiv pertge ch’ils Romans al han numnà uschia, na san ins betg. Ins suppona ch’i sa tractia d’ina veglia cretta superstiziusa. Ina veglia legenda raquinta ch’il poleschet haja gudagnà la concurrenza da sgular cun l’evla. Fatg èsi che nums cun retgs èn derasads en l’entira Italia: re castagnet, re d’uscei, re di macchia, reatel, reatin ed en Frantscha: reiet, roitel, roitelet, roitillon etc. Er en territori tudestg sa numnava el Nesselkönig, Dornkönig, Mäusekönig, Schneekönig, Winterkönig, Königlein, Chünigli.

Pli tard è il num REGULUS vegnì applitgà da la terminologia scientifica per las spezias da Goldhähnchen, las qualas ils amaturs e spezialists rumantschs han numnà reighel (< REGULUS), retgottel (< retg, tenor il franzos roitelet), chödin, chöttelin, giallin (< chöd resp. gial, tenor il tudestg Hähnchen, cristalet (< crestal), tistel (< Distelfink) e mellenign.

Dal poleschet cartev’ins ch’el annunzia trid’aura. Casti: «Sch’igl retg digls utscheals vign danturn, schi vignigl freid.» Tschierv: «Cur cha’l raiet vegn cunter las chasas, schi vegna trid taimp.»

Indicaziuns bibliograficas

Felix Giger. Nums populars d’utschels. Cumparì en La Quotidiana avrigl/matg 1999. [Er cuntegnì en: Redacziun DRG. Sun e senn. Ina tschientina d’insatgs per il tschientenari dal DRG, Cuira 2004, p. 136–149.] Maletg da cuverta: Ralf Ottmann / CC BY-SA 3.0. Tut ils dretgs d’autur(a) / chasa editura resalvads. Ediziun epub: www.chattà.ch (2018).